નવી દિલ્હીઃ સુપ્રીમ કોર્ટ દ્વારા એસસી-એસટી કાયદાની જોગવાઈઓ હળવી કરવાના વિરોધમાં દેશભરના દલિતોએ સોમવારે ભારત બંધનું આપેલું એલાન દસ રાજ્યોમાં હિંસક બન્યું હતું, જેમાં દસનાં મોત થયાં હતાં. ભારત બંધ દરમિયાન અનેક રાજ્યોમાં દલિતોનાં ટોળાં માર્ગો પર આવ્યાં હતાં અને ઠેર ઠેર પથ્થરમારો-આગજની-વાહનો-સરકારી મિલકતોને આગ લગાડવા જેવા બનાવો બન્યા હતા. દેશભરમાં 10થી વધુ રાજ્યોમાં હિંસાની આગ ફેલાઈ હતી, જેમાં મધ્ય પ્રદેશમાં છ, ઉત્તર પ્રદેશમાં બે, રાજસ્થાન-બિહારમાં એક-એક વ્યક્તિ સહિત કુલ દસનાં મોત થયાં હતાં. બિહારમાં વૈશાલીમાં ટોળાએ એમ્બ્યુલન્સ વાન રોકતાં નવજાત બાળકનું મોત થયું હતું. મધ્ય પ્રદેશમાં મુરૈના અને ગ્વાલિયરમાં કરફ્યુ લાદવામાં આવ્યો હતો.